கடவுளின் ஹைக்கூ

M விக்னேஷ்

நூல் :  கடவுளின் ஹைக்கூ

ஆசிரியர் : .M விக்னேஷ்

மின்னஞ்சல் : vykkyvrisa@gmail.com

வெளியீடு : FreeTamilEbooks.com

உரிமை :Creative Commons Attribution-Non-commercial-No Derivatives 4.0 International License.

உரிமை – கிரியேட்டிவ் காமன்ஸ். எல்லாரும் படிக்கலாம், பகிரலாம்.

கடவுளின் ஹைக்கூ Copyright © by M விக்னேஷ். All Rights Reserved.

முன்னுரை

கண் கண்ட கடவுளை கவிஞனாக்கி ,அவன் கண்ட  இந்நாள் உலகை கருவாக்கி , உயிரும் மெய்யுமாய் இருப்பவன்  சிந்தையில் உயிர்மெய் எழுத்துக்கள் உலாவவிட்டு , அண்டங்கள் காப்பவன் கரங்களில் அமிர்த தமிழை  விளையாடவிட்டு, கற்சிற்பங்களில் ஒளிந்து திருக்கோயில் கொண்டவன் வெண் காகிதம் கொண்டு கவிச்சிற்பம் வடித்தால் ….???

என்ற கேள்விகளின்  கற்பனை தொகுப்புகளே

கடவுளின்   ஹைக்கூ”

கடவுளின் கைவண்ணம்

பசுமை சாட்டையில்

நான் சுற்றும் பம்பரம்

“உலகம்…!”

மண்ணில் பூத்த கோபுரம்

மேகங்களின் வேகத்தடை

“மலைகள்…!”

நிலமணிந்த நீலச் சேலை

உண்டாயின  ஆயிரம் மடிப்புகள்

"நதிகள் ...!"

பூமியின் பின்னல் இல்லாக் கூந்தல்

தென்றலின் மணக்கோலம்

“காடுகள் …!”

இயற்கை காதலன்

ஆறறிவு இல்லா அறிவு ஜீவி

“விலங்குகள் …!”

ஆண் பெண் சமத்துவம் பேசும்

நிகழ்கால உயிர் ஓவியம்

“திருநங்கை…!”

அச்சு பிழை புத்தகம்

தலைப்பு தன்னம்பிக்கை

“மாற்றுத்திறனாளி…!”

கடவுளின் பிழை

படைத்தல் பிழை

மன்னிக்கமுடியா பெருங்குற்றம்

“மனிதன் …!”

ஆசையின் அஸ்திவாரம்

அழிவின் ஆரம்பம்

“பாலினம் …!”

இமை தீட்டும் வண்ணமில்லா தூரிகை

இருதயம் மீட்டும் ஸ்வரமில்லா  யாழிசை

“உணர்வுகள்…!”

இயற்கை பேரழிவு

தவிர்க்க முடியா பெரும் விபத்து

“காதல் …!”

ஆத்திர தாயின்

மூத்த மகன்

“கோபம்…!”

உடைத்த ஒரு தேங்காய்க்குள்

ஓராயிரம் கோரிக்கைகள்

"சுயநலம்...!"

பொல்லாத மனம்

போதிக்கும் மந்திரம்

"பேராசை ..!"

ஆண்டிக்கோலம் பூண்ட கடவுளுக்கு வைர அங்கி

அன்னதான உபயமாகும் ஐம்பது ரூபாய்

“ஆடம்பரம்…!”

காலச்சக்கரம்

மனித இனத்தின் அடையாளம்

எதிர்கால ஆயுதம்

“ஆறாம் அறிவு …!”

வெட்டிய மரம் கட்டிய மண்டபம்

வாசல்  அலங்கரிக்கும் வாழை மரம்

“நவீன மாற்றம் …!”

சோம்பேறி தனத்தின் விடுதலை

வியர்வைகளின் கடுங்காவல் தண்டனை

"கண்டுபிடிப்புகள் ...!"

அளவில்லா தரவுகள் குறைவில்லா பேட்டரிகள்

இந்நாளின் அதிகபட்ச வேண்டுதல்

“தொழில்நுட்பம் …!”

மாடர்ன்  நோக்கு வர்மம்

கையடக்க அழகி

"கைபேசி…!"

மடி தவளும் செயற்கை குழந்தை

எந்திரனின் தந்தை

“மடிக்கணினி…!”

காலமான தாத்தாவின் கைபேசி குறுஞ்செய்தி

Your Plan is expired.

"இணையம்...!"

உதடுகள் இல்லா  உரையாடல்

எழுத்துகளின் கலப்புத்திருமணம்

“குறுஞ்செய்தி …!”

இமை திரைமேல் கொண்ட காதல்

மீள முடியா பெரும் மயக்கம்

“தொழில்நுட்ப போதை …!”

படைத்த  உலகை அழித்ததது போதும்

படைத்தவனை தேடி அழிப்போம்

"விண்வெளிப்பயணம்...!"

கலிகாலம்

தீயோரின் உறைவிடம்

நல்லோரின் நரகம்

“கலியுகம் …!”

அகராதி பிடித்த மனிதர்களின்

தனி அகராதி

“மதம் …!”

வாக்குரிமை இல்லா என்

தட்டிலும்  500 ருபாய்

"அரசியல்...!"

கண்களை குத்தாததன் விளைவு

பொய் வாக்குறுதி என்னிடமும்

“அரசியல்வாதி …!”

லட்சங்கள் பல வேண்டிய  பிராத்தனை

காணிக்கையாகும் சில்லரைகள்

“பணத்தாசை …!”

படைத்தவன் கல்லானான்

பணம் படைத்தவன் கடவுளானான்

"ஊழல்...!"

மனிதனின் எண்ணற்ற தவறுகள்

கனமாகும் கோவில் உண்டியல்

"பாவங்கள்...!"

இரண்டு கால் மிருகம்

செய்யும் அதர்மம்

“குற்றம்…!”

வறுமையில் இளைத்தவன்

மாட்டிக்கொண்ட ஓட்டை

"சட்டம்...!"

கடவுளெனும் காட்சிப்பொருள்

அண்டம் காப்பவன் கதவுகளில்

ஐந்து அடுக்கு  பூட்டு

"கோயில்கள்…!"

இருப்பவனுக்கு காட்சித்திரை

இல்லாதவனுக்கு காட்சிப்பிழை

"சிறப்பு தரிசனம்...!"

எரிகின்ற நெருப்பில் எங்கு தேடுவேன்

கரைகின்ற என் தோஷங்கள்

"யாகம்...!"

பத்து ருபாய் சீட்டில்

பாவ மன்னிப்பு

"அர்ச்சனை ...!"

பொருத்தமில்லா மனங்களின்

பத்து பொருத்தங்கள்

"ஜாதகம்...!"

சோதனை ஏவுகணைகள்

போதிக்கும் வாழ்க்கை அனுபவங்கள்

"நவகிரங்கள்...!"

ஓயாத பிராத்தனையின் பலன்

தண்டனைகளின் வாய்தா

"பரிகாரம்...!"

கடவுளின் திருவிளையாடல்

வாழ்ந்து பார்ப்பது - சிலரை

வாழவைத்து பார்ப்பது

"வாழ்க்கை ...!"

நிரந்தரமில்லா வாழ்க்கையின்

நினைவு சின்னம்

"வயோதிகம் ...!"

நான் படைக்காத  ஒன்று

நான் படைப்பதாக   பலர் சொல்வதும் உண்டு

"நோய் ...!"

காலமெனும் கடத்தல்காரன் கடத்தும்

நினைவெனும்  பொக்கிஷம்

"மறதி...!"

புண்ணியங்களின் சலுகை

பாவங்களின் வட்டி

"ஆயுள்...!"

அன்பேனும் விதை

துளிர்விட்ட வேர்

"மனிதாபிமானம்...!"

பிறக்கும் போது விதிக்கப்பட்டது

பிறக்கும் முன்பே விதைக்கப்பட்டது

"விதி…!"

இறந்தகால பாவங்களின்

நிகழ்கால தண்டனைகள்

"கர்மா ...!"

நான் இட்ட முற்று புள்ளி

கவிதைக்கும் உங்களுக்கும்

"மரணம்...!"

ஆசிரியர் குறிப்பு

என் பெயர் விக்னேஷ் .M ,“ஹைக்கூ வடிவில், இது என் இரண்டாவது புத்தகம் மற்றும் கவிதை படைப்புகளில் இது என் நான்காவது புத்தகம்”.

தமிழ் மேல் கொண்ட பற்றை , பயின்ற கணிப்பொறியியல் வழி மேம்படுத்தும் நோக்கத்தோடு,மின்னணு புத்தகங்கள் எழுதத்தொடங்கி, இன்று என் நான்காவது புத்தகத்தை வெளியிடுகிறேன் .

மேலும் தமிழ் மொழி வளர்ச்சிக்காகவும் ,சுயஎழுத்தாளர்களின்  படைப்புக்களை மின்னணு மாற்றமாக பதிப்பிட வழிவகை செய்யவும்,  “மின்கவி” (https://www.minekavi.com )என்றவலைத்தளத்தை உருவாக்கி நிறுவியுள்ளேன் .

தனிமனித அடையாளம் உருவாக்கும் நோக்கத்தோடும், இக்காலத்திற்கேற்ப எளிய வரிகள் கொண்ட கவிதைகள் படைக்கும் நோக்கத்தோடும் மின்னணு புத்தகங்களை Amazon Kindle Direct Publishing வழி படைத்து வருகிறேன் .

மேலும் என் படைப்புகளை freetamilebooks.com தளத்திலும் பதிவிட்டு வருகிறேன் .

“வாசகர்களாகிய தங்களின்,மேலான ஆதரவும் மற்றும் புத்தகம் தொடர்பான கருத்துக்களும் வரவேற்கப்படுகின்றன “.

தொடர்புகொள்ள

மின்னஞ்சல் : vykkyvrisa@gmail.com

வலைத்தளம் :amazon.com/author/mvignesh & https://www.minekavi.com (Independent Writers)

தொலைபேசி :9626227537

Table of Contents

Title Page

Copyright